Barbier waag eie lewe in reddingspoging | George Herald
Barbier waag eie lewe in reddingspoging
Thursday, 28 February 2013, 12:00
Grant Mynhardt (links) en Jaco de Beer is altwee ywerige hengelaars. In die agtergrond is foto's van vangste waarop Jaco trots is. Foto: Alida de Beer
GEORGE NUUS - Die lewe van 'n 12-jarige meisie van Kleinkrantz is Sondag gespaar danksy 'n heldhaftige reddingspoging deur Jaco de Beer, 'n barbier van George.
Jaco, eienaar van George Gents Hairstylists, vertel hy en sy vriend, Grant Mynhardt was omstreeks 18:00 op die Kleinkrantz-strand om lyn nat te maak toe 'n klein dogtertjie benoud by hulle kom hulp soek het. Haar niggie het in die moeilikheid geraak terwyl sy geswem het. "Daar was nie tyd vir twee keer dink nie, die meisie was al ver agter die branders toe ons haar opmerk," vertel Jaco.
"Ek het vir Grant gesê om sy visstok te bring en ek het die lyn om my een hand gedraai en begin inswem."
Dit was so 'n halfuur ná hooggety en boonop was dit springgety. Die see het baie sterk teruggetrek en die water was rof.
Op 'n stadium toe Jaco 'n ent van die meisie af was, het dit gelyk of sy dit nie gaan maak nie en hy het vir haar geskreeu sy moet vasbyt. Toe hy haar uiteindelik bereik, was hy self so moeg dat hy vir 'n oomblik gewonder het hoe hy dit uit die water gaan maak. Die drenkeling het hom om die nek vasgegryp en hy moes haar eers oorreed om haar greep te verslap.
"Ek het die lyn na my ander hand verskuif en toe ek oor my skouer kyk, sien ek daar gaan sy onder die water in. Ek het haar onder die een arm gegryp en bo die water probeer hou terwyl ek so wat ek kan geskop het. Dit het vir my gelyk of sy dood is."
Na ongeveer 'n driekwartier se gespook was hulle in die vlak branders en Grant kon die meisie uitdra strand toe. "Ek wou agterna hardloop, maar my bene was soos jellie en het onder my ingegee."
Grant het die meisie op die strand neergelê. Hy vertel, "Dit het gelyk asof sy nie meer daar was nie, maar toe ek haar op haar sy draai, het water by haar mond uitgestroom. Sy het bygekom."
Die twee hengelaars het die erg verskrikte kind en die res van die groepie, wat toe almal huilend was, na hul huis in Kleinkrantz vergesel.
Jaco en die meisie se lewens het letterlik aan 'n dun lyntjie gehang - die vislyn wat in die reddingspoging gebruik is, het maar 'n breekkrag van 10 kg en hy skat hy en die meisie saam weeg sowat 138 kg. "Ek weet nie hoe ek dit gemaak het nie. Die Here het my seker maar gehelp. Ek is net bly ek kon haar daar uitkry. Ek was amper ook nie vandag hier nie," het 'n verligte Jaco Maandag aan die George Herald gesê.